Velvære, ro og forkælelse er der ikke meget af hos Læsø Kur og Helse Aps for tiden. Selskabet bag kurbadet har netop afleveret sit regnskab for 2022 – og det er fyldt med blodrøde tal. Et underskud på 1.258.216 kroner. Udover millionunderskuddet har selskabet også ædt så meget af sin egenkapital, at den nu er negativ på -586.526 kroner. - Underskuddet er genereret på basis af et år, hvor vi har haft det rigtigt svært. Vi synes, vi har klaret os godt igennem på trods af de udfordringer, der har været. Vi er kommet ud på den anden side med skindet på næsen, siger Elsebeth Røhl-Grønbech, der er kur- og hotelchef hos hos Havnebakken Læsø Kur- og Badehotel. Krig og høje priser dræner Bestyrelsen erkender i regnskabet, at kurbadet var stærkt udfordret sidste år. - 2022 blev et hårdt år for Læsø Kur og Helse. I foråret var der igen en periode, hvor corona afstedkom stort fald i besøgstal og manglende indtjening, står der i regnskabet. Også krigen i Ukraine, de stigende energipriser og færre turister var med til at dræne pengekassen. Allerede sidste efterår måtte kurbadet trække i håndbremsen i forsøget på at begrænse udgifter. Her lukkede man sæsonen tre uger før tid efter en ekstraregning på 500.000 på grund af forhøjede energipriser. Bundlinjen hos Læsø Kur og Helse Aps endte sidste år på et samlet underskud på -922.996 kroner. Det er et markant dårligere resultat end i 2021, hvor overskuddet var på 199.507 kroner. Sparer og finder nye veje Tidligere har Læsø Fonden forsøgt at energitoptimere på kurbadet i forsøget på at mindske udgifterne. Fra begyndelsen af 2023 søsatte bestyrelsen og direktionen en udvidet forretningsplan, så Læsø Kur også tilbyder sine kunder hotelophold og restaurantbesøg. Også særlige par-aftener skal være med til at tiltrække flere. Planen udmøntede sig i forpagtning af Hotel Havnebakken, der ligger 250 meter fra Læsø Kur. I februar ansatte man Elsebeth Røhl-Grønbech som kur- og hotelchef hos Havnebakken Læsø Kur- og Badehotel. - Vi var klar over, der skulle flere ben at stå på, for det er svært at drive Læsø Kur alene. Derfor har vi overtaget forpagtningen af Havnebakken for at give mere ballast, så vi kan skabe en stærkere profil og blive mere bæredygtige selv, siger hun. De blodrøde tal skal blandt andet viskes ud med flere pakkeløsninger for kunderne, blandt andet yogaophold, psoriasisophold og par-aftener, som har vist sig at være en stor succes. Tror på sundt regnskab Hos Læsø Kur og Helse Aps er man også på jagt efter flere og nye investorer for at rette op på de blodrøde tal. - Vi har allerede fået flere fine investorer med ombord. Så dem, vi har rakt ud til, har vist fin interesse, så det er en god start. Det er jo uudforsket land for os, men det går godt indtil videre, siger kur- og hotelchefen. Og går det hele op i en højere enhed, så kan der være et sundere regnskab på vej til Læsø Kur og Helse Aps. - Hvis vi tager den meget optimistiske hat på, håber jeg på, at der maksimalt går to år, før vi er ovenpå. Det er vores forhåbning, siger kur- og hotelchef Elsebeth Røhl-Grønbech. TV2 Nord arbejder på at få en kommentar fra Lars Mehlum, der er direktør for Læsø Fonden, som ejer den klart største procentdel af Læsø Kur og Helse Aps.
En ny strategi med flere sær-ophold for gæsterne kan sikre overskud om få år, mener den nyansatte kur- og hotelchef.